ሰሜን ኮሪያ ከሁለት አመት በኋላ ወታደራዊ ትዕይንት አሳየች
አዲስ አበባ ፣ ጥቅምት 1 ፣ 2013 (ኤፍ ቢ ሲ) ሰሜን ኮሪያ ከሁለት አመት በኋላ የመጀመሪያውን ወታደራዊ ትዕይንት አሳየች።ባልተለመደ መልኩ ምሽት ላይ በተካሄደው ወታደራዊ ትዕይንት ፒዮንግያንግ ከዚህ በፊት ያልነበራት የረጅም ርቀት ተወንጫፊ ሚሳኤል ማሳየቷ ተገልጿል።በትዕይንቱ ላይ ምንም አይነት የውጭ ሃገር የሚዲያ ተቋማት እንዲገቡ ባለመፈቀዱ ሳቢያ የትዕይንቱን አጠቃላይ ሂደት ማወቅ አልተቻለምም ነው የተባለው።በወታደራዊ ትዕይንቱ የሃገሪቱ መሪ ኪም ጆንግ ኡን ከወታደራዊ ሹማምንቶቻቸው ጋር በመሆን የታደሙ ሲሆን፥ መልዕክትም አስተላልፈዋል።ኪም ሃገራቸው ራሷን ለመከላከልና የሚቃጣባትን ትንኮሳ ለመከላከል ወታደራዊ አቅሟን ታጠናክራለች ብለዋል።ኪም በንግግራቸው አንድም ሰሜን ኮሪያዊ በኮሮና ቫይረስ ባለመያዙ ደስተኛ መሆናቸውን ገልጸዋል።የሃገሪቱን የሰራተኞች ፓርቲ 75ኛ አመት ምስረታ ምክንያት በማድረግ የተከናወነውን ወታደራዊ ትዕይንት በተለይም ምዕራባውያን በአንክሮ ተከታትለውታል።በትዕይንቱ ላይ ወታደሮች አዲስና ዘመናዊ መሳሪያ መታጠቃቸው የተነገረ ሲሆን ለየት ያሉ ወታደራዊ ተሽከርካሪዎችም ታይተዋል ነው የተባለው።ከሁሉም በላይ ግን ግዙፍና ለየት ያለ ሃገር አቋራጭ ባለስቲክ ሚሳኤል መታየቱን የሳተላይት ምስሎችን ዋቢ ያደረጉ መረጃዎች ያመላክታሉ።ምንጭ፦ ቢቢሲ